Karya Terakhir Arwah Mamat Khalid, “Kampung Pisang Berbuah 2 Kali” Akan Ditayangkan Di Astro First 3 Mac ini.
Astro Shaw telah mendedahkan poster rasmi untuk telefilem terbaru, Kampung Pisang Berbuah 2 Kali, yang akan ditayangkan di Astro First pada 3 Mac ini.  Telefilem tersebut, yang berasal dari idea Allahyarham Mamat Khalid, diarahkan oleh anaknya, Amen Khalid dan telah menjalani penggambaran pada pertengahan November tahun lalu di beberapa lokasi seperti Teluk Senangin, Lumut dan Kuala Kangsar, Perak. Arwah Mamat Khalid sebelum ini dilaporkan sempat menulis skrip dan dialog untuk telefilem terbarunya, sebelum meninggal dunia pada 24 Oktober 2021. Kampung Pisang Berbuah 2 Kali masih mengekalkan beberapa pelakon asal seperti Bell Nasri, Kazar Saisi, Aziz M Osman, Mat London, Ahmad Yassin dan Rashid Othman. Turut menyertai barisan pelakon adalah Lina Azman, Azman Naim, Wei Tien dan Nisha Anis. Telefilem terbaru ini diterbitkan Enjit Semut Production dengan kerjasama Astro Shaw. 